L'empresa PowerCo participa en la Setmana en Ciència de Sagunt amb activitats divulgatives per a jóvens
09 de maig 2024

![](/media/yfopwb0x/img_8987_c.jpg?width=850&height=580.0675675675676)

La primera edició de la Setmana en Ciència de l'Ajuntament de Sagunt ha comptat amb una jornada en la qual l'empresa PowerCo ha desenvolupat diverses activitats de divulgació científica per a jóvens. L'esdeveniment ha tingut lloc este matí a la Casa de Cultura Capellà Pallarés de la Fundació Bancaixa, ubicació en la qual els i les alumnes de l'IES Camp de Morvedre i de l'IES Número 5 han rebut una xarrada informativa de caràcter teòric en la qual els responsables de PowerCo han explicat què és una cel·la de bateria i quin tipus de cotxes elèctrics existixen.

A continuació, l'alumnat ha realitzat un taller dinàmic amb el qual han simulat les tres fases del procés de producció de les bateries a través de materials quotidians. Finalment, els i les alumnes han gaudit d'una xicoteta exposició a l'aire lliure de cotxes 100 % elèctrics.

Cal esmentar l'assistència de l'alcalde de Sagunt, Darío Moreno; la del regidor d'Universitat, Ciència i Innovació, Toni Iborra, així com la del responsable del Projecte Social de PowerCo, Rodrigo Carucci; la responsable de comunicació de l'empresa, Lorena Rodrigo; i altres membres de PowerCo.

![](/media/adtfvxa2/img_8982_c.jpg?width=850&height=566.6666666666666)

En relació amb la Setmana en Ciència i la jornada de hui, l'alcalde de Sagunt ha explicat que volien treballar amb les noves generacions per a **«fomentar eixa vocació científica»** i que les persones jóvens puguen encaminar el seu futur a la gigafactoria: **«Creiem que no ens hem de centrar només en la teoria, sinó en com s'aplica la ciència a la nostra societat. D'aquí ve que hàgem volgut treballar conjuntament amb PowerCo per a fer un taller amb el qual tothom entenga què és una gigafactoria de cel·les de bateries i com funcionen».**

Respecte a la formació i al foment de l'ocupació futura de la gigafactoria, Darío Moreno ha declarat que existix **«un coll de botella»** en determinats àmbits: **«Per això, insistim molt a la Conselleria d'Educació sobre la necessitat de continuar invertint en infraestructures educatives».** Així mateix, l'alcalde ha afirmat que Sagunt i PowerCo estan plenament alineats a **«retindre el talent»** i la garantia per a aconseguir-ho és contractar gent del mateix municipi: **«Com a part del seu propi concepte empresarial, PoweroCo ha assumit una cosa que, per descomptat, era una reivindicació de l'Ajuntament i és donar preferència a les persones de la ciutat».**

**![](/media/rdgpwcta/img_8975_c.jpg?width=850&height=566.6666666666666)**

La Setmana en Ciència és una iniciativa organitzada per la regidoria d'Universitat, Ciència i Innovació de l'Ajuntament de Sagunt en la qual també col·laboren les següents entitats: Institut de Biologia Integrativa de Sistemes (I2SysBio) de la Universitat de València i el Consell Superior d'Investigacions Científiques (CSIC), l'empresa PowerCo i Sapiència, una iniciativa conjunta de la Xarxa d'Universitats Valencianes per al foment de la R+D+I (RUVID) i la Conselleria d'Educació, Universitats i Ocupació de la Generalitat Valenciana.

Cal esmentar que al llarg de la setmana s'han dut a terme xarrades, tallers pràctics i ponències amb les quals s'ha aprofundit sobre diferents assumptes científics. Així mateix, encara queda per celebrar-se la jornada del divendres en la qual la biòloga i investigadora Pilar Domingo-Calap farà una xarrada en el Casal Jove del Port de Sagunt, emplaçament en el qual també es durà a terme el taller _Caçadors de Virus_.

![](/media/rmojvbad/img_8922_c.jpg?width=850&height=580.0675675675676)

*   [](http://www.facebook.com/sharer.php?u=https://aytosagunto.es/va/actualitat/l-empresa-powerco-participa-en-la-setmana-en-ciencia-de-sagunt-amb-activitats-divulgatives-per-a-jovens/ "Facebook")
*   [](http://twitter.com/share?url=https://aytosagunto.es/va/actualitat/l-empresa-powerco-participa-en-la-setmana-en-ciencia-de-sagunt-amb-activitats-divulgatives-per-a-jovens/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-empresa-powerco-participa-en-la-setmana-en-ciencia-de-sagunt-amb-activitats-divulgatives-per-a-jovens/ "Linked In")
*   [](mailto:?body=https://aytosagunto.es/va/actualitat/l-empresa-powerco-participa-en-la-setmana-en-ciencia-de-sagunt-amb-activitats-divulgatives-per-a-jovens/)